Papersnake/gushiwen huggingface dataset:
论贵粟疏
晁错（两汉）

圣王在上，而民不冻饥者，非能耕而食之，织而衣之也，为开其资财之道也。故尧、禹有九年之水，汤有七年之旱，而国亡捐瘠者，以畜积多而备先具也。

今海内为一，土地人民之众不避禹、汤，加以亡天灾数年之水旱，而畜积未及者，何也？地有遗利，民有余力，生谷之土未尽垦，山泽之利未尽出也，游食之民未尽归农也。民贫，则奸邪生。贫生于不足，不足生于不农，不农则不地著，不地著则离乡轻家，民如鸟兽。虽有高城深池，严法重刑，犹不能禁也。夫寒之于衣，不待轻暖；饥之于食，不待甘旨；饥寒至身，不顾廉耻。人情一日不再食则饥，终岁不制衣则寒。夫腹饥不得食，肤寒不得衣，虽慈母不能保其子，君安能以有其民哉？明主知其然也，故务民于农桑，薄赋敛，广畜积，以实仓廪，备水旱， 故民可得而有也。

民者，在上所以牧之，趋利如水走下，四方无择也。夫珠玉金银，饥不可食，寒不可衣，然而众贵之者，以上用之故也。其为物轻微易藏，在于把握，可以周海内而无饥寒之患。此令臣轻背其主，而民易去其乡，盗贼有所劝，亡逃者得轻资也。粟米布帛生于地，长于时，聚于力，非可一日成也。数石之重，中人弗胜，不为奸邪所利；一日弗得而饥寒至。是故明君贵五谷而贱金玉。

今农夫五口之家，其服役者不下二人，其能耕者不过百亩，百亩之收不过百石。春耕，夏耘，秋获，冬藏，伐薪樵，治官府，给徭役；春不得避风尘，夏不得避署热，秋不得避阴雨，冬不得避寒冻，四时之间，无日休息。又私自送往迎来，吊死问疾，养孤长幼在其中。勤苦如此，尚复被水旱之灾，急政暴虐，赋敛不时，朝令而暮改。当具有者半贾而卖，无者取倍称之息；于是有卖田宅、鬻子孙以偿债者矣。而商贾大者积贮倍息，小者坐列贩卖，操其奇赢，日游都市，乘上之急，所卖必倍。故其男不耕耘，女不蚕织，衣必文采，食必粱肉；无农夫之苦，有阡陌之得。因其富厚，交通王侯，力过吏势，以利相倾；千里游遨，冠盖相望，乘坚策肥，履丝曳缟。此商人所以兼并农人，农人所以流亡者也。今法律贱商人，商人已富贵矣；尊农夫，农夫已贫贱矣。故俗之所贵，主之所贱也；吏之所卑，法之所尊也。上下相反，好恶乖迕，而欲国富法立，不可得也。

方今之务，莫若使民务农而已矣。欲民务农，在于贵粟；贵粟之道，在于使民以粟为赏罚。今募天下入粟县官，得以拜爵，得以除罪。如此，富人有爵，农民有钱，粟有所渫。夫能入粟以受爵，皆有余者也。取于有余，以供上用，则贫民之赋可损，所谓损有余、补不足，令出而民利者也。顺于民心，所补者三：一曰主用足，二曰民赋少，三曰劝农功。今令民有车骑马一匹者，复卒三人。车骑者，天下武备也，故为复卒。神农之教曰：“有石城十仞，汤池百步，带甲百万，而无粟，弗能守也。”以是观之，粟者，王者大用，政之本务。令民入粟受爵，至五大夫以上，乃复一人耳，此其与骑马之功相去远矣。爵者，上之所擅，出于口而无穷；粟者，民之所种，生于地而不乏。夫得高爵也免罪，人之所甚欲也。使天下人入粟于边，以受爵免罪，不过三岁，塞下之粟必多矣。

陛下幸使天下入粟塞下以拜爵，甚大惠也。窃窃恐塞卒之食不足用大渫天下粟。边食足以支五岁，可令入粟郡县矣；足支一岁以上，可时赦，勿收农民租。如此，德泽加于万民，民俞勤农。时有军役，若遭水旱，民不困乏，天下安宁；岁孰且美，则民大富乐矣。
醉閒歌
陈昌（明代）

君不见夏履癸，宠妺喜。酒池运龙船，糟堤长十里。

又不见吴夫差，宠西子。姑苏台上宴良宵，烛光烧云半空紫。

彼惟尚色不尚金，穷奢极侈耽荒淫。一朝运去金亦去，国亡家破蘼芜深。

何如醉閒翁，花前挂壶酒。呜呜唱铜鞮，款款拍铜斗。

醉来一任玉山颓，凉飔吹堕白接䍦。乌飞兔走俱不管，龙争虎斗何曾知。

人知醉閒名，不识醉閒意。醉人閒处可全生，醒人忙处遭颠踬。

王醉乡，刘中山，吾将与尔同一閒。剖污樽，碎土鼓，饮中八仙齐醉舞。

回头却笑楚三闾，留得虚名亦何补。
金台泊舟
柴望（宋代）

欲谋归去计，归去更匆匆。
王化何时北，江流日流东。
片帆山共水，竟夕雨和风。
时事只如此，相催成老翁。
答俶玉用东坡送李公择韵见寄
陈宝琛（清代）

悲愉集中岁，秋气无来由。江涛非管弦，日夕与耳谋。

平生欢如非，影过迹不留。幽明且异路，何论天各陬。

嗟君坐此同，冬泪春不收。嘤鸣尚求友，况子双鸟侔。

昨诗岂有愠，逾岁断倡酬。因怀白战人，池馆萤还流。

山邱零落后，可语无一驺。入城或诣子，今兴似昔不？

客持中泠泉，遗我祛百忧。酌之不忍啜，邮致才隔秋。

君暇可就茗，倚杖看归牛。丹铅太自苦，趁景嬉遨头。
挽南塘赵尚书二首
刘克庄（宋代）

赵掌端平制，萧萧素发新。
更生宗室老，太白谪仙人。
贵矣狨施马，悲哉笔绝麟。
谁为篆华表，题作宋词臣。
李伯时作渊明归去来图王性之刻于琢玉坊病僧祖可见而赋诗
释祖可（宋代）

坐上柴桑墟落烟，眼中百里旧山川。候门稚子似无恙，三径巾车人绝怜。

尚友当须今逸少，丹青宁复老龙眠。流传匪独遗怡玩，端使懦夫怀凛然。
拟水西寺东峰亭九咏·临轩桂
梅尧臣（宋代）

山楹无恶木，但有绿桂丛。
幽芳尚未歇，飞鸟衔残红。
不见离骚人，憔悴吟秋风。
原有禽倏鸣升遽默下
梅尧臣（宋代）

小禽不盈握，羽翮自轻捷。
袅袅上云鸣，声穷如陨叶。
雀怀啄粟娱，鶡有栖蒿惬。
嗟嗟力其微，枉与鹰鸇接。
春愁曲
高士谈（金朝）

压花晓露万珠冷，金井咿哑转纤绠。宝阶寂寂苔纹深，东风摇碎湘帘影。

芙蓉帐暖春眠重，窗外啼莺唤新梦。推枕起来娇翠颦，一线沈烟困金凤。

游丝飞絮俱悠飏，慵倚绣床春昼长。郎马不嘶芳草暗，半筛急雨飞横塘。
借山谷后山诗编于刘宜之司户因书所见呈宜之兄弟
敖陶孙（宋代）

拾遣诗视孔子道，豫章配孟颜后山。自馀众作等别派，彪虥狸豹虎一斑。

我修直笔公万世，议论不到甘嘲讪。中间杜老饶寒饿，陈也绝荤黄尚可。

天公雠施略相当，一字而贫更怜我。去年臞庵太荒凉，釜中得鱼雷隐床。

了知诗祟力排摈，谁言锢疾蟠膏肓。刘郎食饱嗜昌歜，又一过目思手揽。

编诗更著顾痴笔，字字可丹藏石䃭。知君疗病我益病，心手相忘还展咏。

百年长病可得辞，两翁落唾皆可敬。忽云身后无知音，此诗百变无邪心。

候虫时鸟足感耳，我思正在南风琴。谁能首涂追四始，以经夹毂骚驾轨。

意所不快鞭曹刘，此时折汝一寸箠。长安市上逢联璧，人持一箭与我直。

请君了却三万轴，再见坐我床下客。
清平乐（听杨姝琴）
李之仪（宋代）

殷勤仙友。劝我千年酒。一曲履霜谁与奏。邂逅麻姑妙手。

坐来休叹尘劳。相逢难似今朝。不待亲移玉指，自然痒处都消。
送叶俊太守致政归乡
杨荣（明代）

浙之东兮君所居，嗣先业兮宗文儒。早年俊迈风骨殊，渥洼飒爽千里驹。

一从振足登云衢，才猷卓荦罕与俱。擢宰临桂向南趍，边氓已喜疲癃苏。

三考绩最朝帝都，高超赤县意自如。寸心烱烱冰玉壶，荣膺鹗荐分虎符。

出守太原民心孚，弦诵之声盈里庐。桑麻遍野阴纷敷，夫何未及三载馀。

翻然乞此衰病躯，圣恩霈若雨露濡。告别使我情郁纡，谅君之归志不孤。

尊有酒兮架有书，田可耕兮圃可蔬。山可樵兮水可渔，退休之适安以舒。

嗟君之乐兮世所无，白云为侣鸥为徒。
甲寅四月十五日值余生辰久客思归困于兵革因诗赋感
颜鼎受（清代）

首夏清和绿野平，乡心愁听鹧鸪声。十年结客黄金尽，一夜摧人白发生。

出处应知吾道重，安危不系此身轻。差惭马齿徒加长，自顾难为伏枥鸣。
依韵和双头芍药十六首 其六
陆佃（宋代）

谁捋花谱更删除，妙品须教末上书。未必楚王曾梦见，祇应青女解孀居。

行云莫向中问度，新月才成一半梳。若使觉王今识汝，莲花宁复并真如。
挽硕堂老人十章历序平生相遇之缘 其一
成鹫（清代）

四十年前早识翁，铁门帘下挹清风。章缝把结投衙去，昨日高谈是梦中。
孙怀悦纸本乱石
文同（宋代）

孙老抱奇笔，临纸恣挥洒。
从头扫乱石，磥砢随墨下。
焦顽与圆润，无一不精者。
谁信万钧重，卷之不盈把。
秋晴游妙相庵同周二守卿周大凤笙筱园绍由弟 其一
蒋师轼（清代）

生公性疏旷，相与坐忘机。水木通禅意，烟云浸客衣。

清谈听落叶，散步入林霏。为问随园胜，苍山夕照微。
偈颂六十首 其五十
释昙华（宋代）

千年田，八百主。甜瓜彻蒂甜，苦瓠连根苦。君不见禾山解打鼓，又不见采菊东篱下，千山万山叠叠高门户。

又不见光孝僧堂六七间，日日普请搬泥土。又不见临济主中宾宾中主，二三四七面相睹。

报禅流莫莽卤闻，普请欢喜搀先去。去去实不去，途中好善为。

来来实不来，路上莫亏危。又不见主中主，个个衲僧气如虎。
次韵赵竹所书诗卷后
释元肇（宋代）

江湖三十载，每听说君诗。古寺过逢处，寒城欲莫时。

自看霜落后，唯倚竹相知。吟垒惭无律，虚劳为出奇。
田父怨
利登（宋代）

黄云百亩割还空，垂老禾堂泣晚舂。
偿却公私能几许，贩山烧炭过残冬。
化柴
释法薰（宋代）

祖翁元是卖柴汉，今日无柴却可怜。
去谒檀门好收拾，归来要接午炊烟。
奉和春日游龙门应制
武三思（唐代）

凤架临香地，龙舆上翠微。星宫含雨气，月殿抱春辉。

碧涧长虹含，雕梁早燕归。云疑浮宝盖，石似拂天衣。

露草侵阶长，风花绕席飞。日斜宸赏洽，清吹入重闱。
宁宗郊祀二十九首
学士院（宋代）

合祀丘泽，登侑祖宗。
顾諟惟粗，灵承惟恭。
有岩皇备，有庄帝容。
监于克诚，肃肃雍雍。
晴窗
韩淲（宋代）

晴窗已晨炊，趺坐焚清香。泥炉拥瓦缶，熟此蟹眼汤。

茶甘泛松实，舌本味亦长。温乎气忽平，兀然梦相忘。
看仆锄园灌蔬
邓云霄（明代）

簿领全休暇，科头傍竹林。犹存学圃意，颇异拔葵心。

抱瓮看僮仆，忘机亦汉阴。挥锄谁不顾，瓦砾视黄金。
偈颂三十首
释慧晖（宋代）

不夜真灯，破夜心月。
穿日玄谈，不日妙诀。
一句了然，不涉途辙。
采荔子十绝
刘克庄（宋代）

日日烦汤使，年年费火攻。
暮龄知艾附，不及荔枝功。
龟潭二首 其二
孙觌（宋代）

心空闲有味，境寂澹无营。石鼎胀豕腹，幽幽暗泉鸣。

铜盘印鸟迹，漠漠微云行。起挽枝上红，细倾榼中清。

提壶亦劝饮，布谷仍催耕。悠然独往愿，一笑惬平生。
海棠歌
陆游（宋代）

我初入蜀鬓未霜，南充樊亭看海棠；当时已谓目未睹，岂知更有碧鸡坊。
碧鸡海棠天下绝，枝枝似染猩猩血；蜀姬艳妆肯让人，花前顿觉无颜色。
扁舟东下八千里，桃李真成仆奴尔。
若使海棠根可移，扬州芍药应羞死。
风雨春残杜鹃哭，夜夜寒衾梦还蜀。
何从乞得不死方，更看千年未为足。
宫词 其十四
张公庠（宋代）

晓雾溟濛似有无，半残红烛动金铺。黄莺不语梨花上，错认徐熙旧画图。
送祝遥绪参政广西一首
黄省曾（明代）

载英标济美，摛藻掇科芳。帝献金为籍，仙遵玉作堂。

事殿分曹秘，言车佐省香。谠陈停汉辇，嘉告补尧裳。

凤翼投闽徼，鹏心擢楚邦。南河茅戟秉，西雍宪旌骧。

日观熙雄土，星泉抚钜方。羊碑应读岘，贾赋合浮湘。

六服登殊绩，绪藩咏太康。建麾风自远，荫岳道逾光。

八桂称遐镇，三明惬大扬。龙城归泽露，象粤待谟匡。

定知留惠爱，涂巷咏甘棠。
祝英台近（中秋）
汤恢（宋代）

月如冰，天似水，冷浸画阑湿。桂树风前，浓香半狼藉。此翁对此树宵，别无可恨，恨只恨、古人头白。

洞庭窄。谁道临水楼台，清光最先得。万里乾坤，原无片云隔。不妨彩笔云笺，翠尊冰酝，自管领、一庭秋色。
朱中孚秋官竹园书屋歌
李东阳（明代）

桂阳县南多竹园，朱家种竹秀且蕃。根如蟠龙叶翥凤，上蔽倒且回清暾。

南池水清绿于染，影带晴江春冉冉。中林断处忽青山，门外笔峰秋数点。

竹园老翁长爱诗，读书教子鬓成丝。台骖郡驾日相逐，涧雨岩风无改时。

柏台成臣霜雪姿，南历岭海西豳岐。十年襟袍画图见，万里平安书札知。

秋曹郎官清比竹，身著青袍佩苍玉。竹林在园书在屋，如此传家殊不俗。

君家未贫贫亦足，有园可居书可读。我家湖南子乡曲，无竹无居但空谷。

归当坐子青石床，净洗胸中尘万斛。
绝命偈
张宗旦（宋代）

法本心生，心因法昧。有觉于此，是名自在。自在真空，顿然明彻。

去住寻常，晓然春雪。
夹树
吴均（南北朝）

桂树夹长陂，复值清风吹。氛氲揉芳叶，连绵交密枝。

能迎春露点，不逐秋风移。愿君长惠爱，当使岁寒知。
五弟新卜园居余笑曰柰物力不敷何社中遂以为韵作诗嘲之仍限四章各四韵 其一
袁宏道（明代）

斫红裁粉竽，作意缀春物。长短称身难，贫儿贷朱绂。

百畹贮虚空，买破秋烟郁。莫似杂花林，卜庵典古佛。
送孙宪就任除秘监赴召
舒邦佐（宋代）

阊阖排云叫玉旒，延龄不相白麻收。
圜桥留住不肯住，古来只说阳道州。
千载风流正相似，难处郊禋能有几。
不顾诸郎尚白丁，扁舟夜发浮湘水。
富贵酖人如蜜甜，小儿嗜蜜几曾嫌。
全家先遯无人觉，惟有诚斋句里拈。
回雁峰前再秋色，哀矜折狱多阴德。
弹压湖山处处春，楚波不动平如席。
不论朱墨细如麻，夜判千张烛有花。
老吏相看惊吐舌，如箭中的无少差。
世上纷纷几桃李，过却韶华尽纷委。
老松阅世傲风霜，万牛挽入明光里。
蓬莱弱水多逆船，人生一到已称仙。
重来况是文章伯，岂但旧物王青毡。
一佛出世从此度，紫薇花下皆平步。
更看健笔缴词头，恰似当时在言路。
六一老仙赞万微，益公首转造化机。
庐陵自有三台种，他日声名翦样齐。
三十年前韩一识，三十年后供吏役。
朝天好施一丸丹，教我春风生羽翼。
虚飘飘 其二
周紫芝（宋代）

虚飘飘，虚飘飘，水边看海市，云际现天桥。弱柳绵吹径，嫣花锦缀条。

卧云雌霓饮沧海，过眼夕阳低碧霄。虚飘飘，虚飘飘，比人生世犹坚牢。
九日偕虞裳登吹台
黎承忠（清代）

岳气河声接槛来，遥凭秋色一衔杯。平台会散当年客，公人思一代才。

世治交游名自贵，途穷怀抱向谁开。凭君莫洒登高泪，斯地重阳得几回。
赠惠崇上人
魏野（宋代）

张籍眼昏心不昧，崇师耳聩性还聪。
是非言语徒喧世，赢得长如在定中。
和侍郎伯次韵答王壬丈 其二
曾广钧（清代）

十三商国覈连筋，尺一纵横意岂真。桃树绥山疑役鬼，桑林经首欲通神。

六经以外非无学，九海区中别有人。往复贻书释诸子，徵求西说竞奇新。
违导旨
洪亮吉（清代）

欲言耶，负导旨，不言还负翟黑子。宫中门启戈矛森，臣宁负迹不负心。

天威煌煌距尺咫，臣宁负生不负死。高渤海，真纯臣，天文书上天颜温。

臣才区区劳奖述，清河司徒臣不及。
虎丘新复古石井泉，太守沈虞卿舍人劝农过之
范成大（宋代）

劝耕堂上醉高年，和气春风共蔼然。
大士亦修随喜供，夜来古井跃新泉。
理发有白者
张侃（宋代）

今年三十六，吾发白双茎。不耐秋霖滴，愁浓遣未平。
张大资挽词 其二
韦骧（宋代）

熙载功成鬓未华，蕃宣屡易见褒嘉。凤池旧别经年久，鹤驭新乘去路赊。

哀挽声悽霜月冷，铭旌影转晓风斜。故山归葬依先垄，千古悠悠贤世家。
杨家嘴却寄舫斋承宣
包世臣（清代）

汉川雨彻宵，晨发苦泥澝。出郭行半日，路借双桨劲。

夹溪垂杨深，人语绿烟定。和风送飞帆，百里入天镜。

村远疑舟浮，烟岛递潜泳。古木灭原荑，虚云绝鸟径。

直疑水雾天，颇惬蛟龙性。怪非图记地，母乃苍生病。

腴麦十万亩，淫雨遭汜滢。岂惟陇亩失，庭卧鼋鼍靖。

去年虽有秋，获谷俱蝗剩。今作神君馆，人鱼地交竞。

淮灾两税缓，否则旧欠并。欠课输固当，饿莩不遑更。

大臣计盈绌，先在恤民命。怆我乐水怀，不觉涕横迸。
感遇
胡奎（元代）

宋人得燕石，藏之以为宝。白璧人不知，荆山空自老。
次韵泮宫直宿早秋四首
傅察（宋代）

泮宫深闭绛帷空，遥想佳人照绮栊。
闲倚画屏怜永夜，懒摇纨扇引凉风。
直疑令史归天上，犹想阳台入梦中。
展转觉来无一事，日摇槐影到窗东。
过青县诸友留饮因忆予客冬冻河寓城外二十余日作青字诸诗今当删此复拈青未了也
陈函辉（明代）

并州白随忆冬间，一夜冰心款客闲。今日恰逢河朔社，中秋应过秣陵山。

题诗未了青瑶案，顾曲无烦翠黛鬟。同籍长安多别去，尺书遥与寄题删。
偈颂一百零九首
释可湘（宋代）

仰天湾下，喝石岭头。
昔年落赚，覆水难收。
当堂称父子，背面是冤仇。
影也不愿再见，岂料界随相逐同到福州。
莫莫莫，休休休。
粗香强撮土，说破不为雠。
次张叔亨黄塘道中韵
祁顺（明代）

凌江滩下水，一派与天长。杨柳惊秋雨，芙蓉醉晓霜。

越山云黯淡，京国路微茫。有客频翘首，丹心恋赭黄。
杂兴十首以贫坚志士节病长高人情为韵
陆游（宋代）

君子尚大节，又甚恶不情，鲁连故可人，用意终近名。
千载高夷齐，采薇忘其生，周公述易象，所以贵幽贞。
去圣虽已远，江左见渊明；我读饮酒诗，朱弦有遗声。
杂兴又此身漂荡等流槎，陋巷无心长草莱，柴门偶自不曾开。
余龄渐迫诸孙长，徂岁将穷积雪来。
旦欲燎衣无宿烬，暮思赬颊但空罍。
孰知自有忘忧处，遶坐新书正作堆。
李陵台
宋无（元代）

寒风扬尘走沙石，朔气佃人马辟易。
五千步卒当数万，空眷夺张争无敌。
音于趣降声疾呼，道穷矢尽身为俘。
归无面目见天子，築台何颜怀故郁。
义血不染虞场草，宁甘北首阴山老。
空垂远涕望远天，难洒成陵松柏边。
遇黄先生
许月卿（宋代）

策马沙头值此翁，恐成鸿燕啬相逢。归鞭亟指远峰碧，握手频看笑脸红。

淡月一帘清坐处，高风千载慨歌中。渊源自昔崇师友，吴下应怜旧阿蒙。
归山歌
梁元柱（明代）

出门事行役，驱车循江屺。悄悄怀忧忡，行行复且止。

王路本清夷，何不如底矢。山青虎豹横，水赤蛟龙起。

况复曾燃照海犀，况复曾撄伏莽猊。故园烟树年来杳，天际风尘望欲低。

短剑漫逐风烟去，天路漫漫难解语。昔年恩重薄丘山，一旦身轻但雏鼠。

雏鼠沾沾何足论，冥鸿矫矫羽初骞。青鸟禾香堪共啄，玄蝉露洁可分餐。

归来乎，归来乎吾粤，微风渐渐起芜蕨。天上晴光彻夜开，浮云吹尽悬孤月。

孤月仍来照索居，芳菲华露满阶除。欲知圣代无穷谷，时有春风到草庐。
学书十绝 其七
李之仪（宋代）

大人相好一百种，几劫修来得到今。不独普贤能演说，淘沙个个得精金。
次韵玉台体二首 其一
周密（宋代）

一点伤春恨，东风罨画楼。不知缘底事，敲碎玉搔头。
送朱典卿履常参学
王迈（宋代）

文章久矣乏正气，作者付谁传位置。
天庠晚乃得朱君，钟吕一鸣康瓠弃。
君看今岁大廷魁，一种风骨何尪羸。
吾曹此名未立耳，立则万口须衔枚。
君今乘槎问星汉，名已籍仙政何患。
蚕蚕工夫何足筹。龙墀勋业须早辦。
作诗赠君当马鞭，梅花送春入冷边。
与君同吉我无缘，天其或者须同年。
奉和老和尚梅影 其一
释古邈（明代）

瘦骨横斜夕照中，依林傍砌意何穷。漫将幻质怜冰雪，却厌繁何惹蝶蜂。

迟月入楼香尚远，倚风临水色全空。当时不与群芳竞，顾影宁辞雨露同。
后土庙琼花诗
王禹偁（宋代）

谁移琪树下仙乡，二月轻冰八月霜。
若使寿阳公主在，自当羞见落梅妆。
收白匾豆因得二首
葛天民（宋代）

齿发中年态，丘园素隐主。
因栽白匾豆，欲当紫团参。
筐筥收繁荚，窗扉失茂阴。
萧萧檐外竹，抱蔓替予吟。
杂诗
李复（宋代）

万物忘我虽，圣人出同忧。
女娲断鳌足，轩辕殛蚩尢。
禹命洪水父，稷播百谷修。
元德与天通，珍符告帝休。
起皆不得已，本非功业谋。
应龙潜深渊，睢盱寒水秋。
乘时御风雷，雨施化形流。
体异灵气同，默契神变求。
偈颂七十一首
释了惠（宋代）

楚江南畔，甬水东边。
有一句子，不方不圆。
四七二三，望风结舌。
德山临济，退后垂涎。
张季长学士自兴元遣人来因询梁益间事怅然有
陆游（宋代）

长记残春入蜀时，嘉陵江上雨霏微。
垂头驴瘦悲铃驮，截道狐奔脱猎围。
晓度市桥花欲语，晚投山驿石能飞。
杜鹃言语元无据，悔作东吴万里归。
题陆氏晓嶂图
龚璛（元代）

平生王马曹，爽气在今朝。未了山林事，人之意也消。
乾明阮观画
陆游（宋代）

唐年兰若占闲坊，名画萧条半在亡。
簌簌疏篁常似雨，阴阴古屋自生凉。
入门叠鼓初催讲，唤马斜阳欲满廊。
显晦熟思真有数，万金奇迹弃颓墙。
观音诗
释契适（宋代）

方珪座压五云端，修竹丛边舞玉鸾。
施果狖离苍岫晚，献珠龙透碧波寒。
琉璃瓶对珊瑚印，翡翠环摇玳瑁冠。
百宝阶前丈石上，天上瞻礼爇旃檀。
悟情
陈蜕（唐代）

此乡谁与号温柔，一到情深便是愁。谁使微之托修道，可怜小杜苦求州。

是真并蒂花无一，能了今生世有不。怨绿啼红因底事，白头还自说风流。
人日过石头城
史谨（明代）

今岁喜逢人日晴，老夫乘兴出郊行。孤云作伴随藜杖，一路看山到石城。

烟草暗埋周顗恨，荒村犹负莫愁名。蜀州刺史今何在，无复题诗慰客情。
西江月·日日深杯酒满
朱敦儒（宋代）

日日深杯酒满，朝朝小圃花开。自歌自舞自开怀，无拘无束无碍。
青史几番春梦，黄泉多少奇才。不须计较与安排，领取而今现在。（版本一）

日日深杯酒满，朝朝小圃花开。自歌自舞自开怀，且喜无拘无碍。
青史几番春梦，红尘多少奇才。不须计较与安排，领取而今现在。（版本二）
春夜赋小字
施枢（宋代）

岸桐花开春欲老，目断斜阳芳信杳。
东风不筦客情多，杜鹃啼月青山小。
十五日立春
释德洪（宋代）

千年像教唐朝寺，雪后新年晴复阴。残僧无事春又至，游客不复山自深。

长廊扫叶望空翠，小阁卷经横水沉。三生白业有言说，一念净心无古今。
次韵补柳子厚八愚诗
汪炎昶（宋代）

何以施吾愚，沟泉甃苔石。
涡溢分冷光，池呀注晴碧。
箕颖计已失，沧浪远难即。
敢慕洗耳翁，聊为濯缨客。
近会同年赏芍药尝樱桃杨谨仲教授有诗次韵为谢兼简周孟觉知县
周必大（宋代）

清晨自扫落花厅，小瓮亲篘竹叶青。簪盍同时过陋巷，胪传相与记彤庭。

阶翻红药曾重见，敕赐朱樱亦屡经。老去飘零无此梦，诗来吟咏有馀馨。
十丈洞
陈岩（宋代）

水从洞口泻玻瓈，松桧林中日影低。
胜景略无人避世，始知不是武林溪。
读战国史
洪适（宋代）

折足黥徒未易欺，箦中死士亦何为。魏齐断首庞涓死，祸报由来不可知。
初秋 其三
德日（清代）

轻烟冷露染衣寒，无数流萤绕画栏。睡起悄然时怅望，秋声一片在林端。
南园偶题
王禹称（宋代）

天子优贤是有唐，鉴湖恩赐贺知章。他年我若功成去，乞取南园作醉乡。
庚申秋夜予卧病孤山闲读虎关女郎秋梦诗怅然
王微（南北朝）

孤枕寒生好梦频，几番疑见忽疑真。
情知好梦都无用，犹愿为君梦里人。
抵家作
许丽京（清代）

北望燕山飞鸟外，南来皖水白云端。芳辰载道难为客，游子还家胜得官。

堂上慈亲仍健饭，膝前稚女解承欢。榴丹艾绿还佳节，醉泛流霞仔细看。
览镜
陆游（宋代）

白头渐觉黑丝多，造物将如此老何？三万里天供醉眼，二千年事入悲歌。
剑关曾蹴连云栈，海道新窥浴日波。
未颂中兴吾未死，插江崖石竟须磨。
次崔隐叟韵赠端甫
周孚（宋代）

与子相从自小年，孰知术业是家传。胸中雄略堪推毂，笔下新诗近著鞭。

共叹飘蓬真命尔，相看樗散却天然。紫萸黄菊何时办，要拍洪崖醉后肩。
颂古十首
释普岩（宋代）

月淡江空泛小舟，唱歌和月看江流。
更深欹枕梦何处，两峰清霜晓未收。
题独醒小亭
王琮（宋代）

退食多留此，翛然一散襟。
凉从晓来觉，秋向雨中深。
墙竹侵山色，檐茅杂柳阴。
有谁能载酒，过我共幽寻。
睡禽
乌斯道（明代）

昨夜春风不作寒，幽禽飞下碧琅玕。只应此地无缯缴，不独身安梦亦安。
论语绝句一百首
张九成（宋代）

闻达要之不必分，只缘闻处未尝闻。
子张若解闻中达，夫子何由尚尔云。
月夜怀杜陵友生
寇准（宋代）

一忝轺车命，三逢水国春。
重看汉浦月，独忆杜陵人。
旅宦违前计，归田失旧邻。
年来更多绪，清泪满衣巾。
颂古一百首
释智愚（宋代）

野犴鸣，狮子吼。
丧尽生涯，不容天口。
寄元龄弟五首 其四
裘万顷（宋代）

少年妄作功名想，说著长安喜欲狂。多病年来怕奔走，却思云壑置藤床。
怀贤诗·汤巡抚斌
徐元文（清代）

中丞荷道重，沉静寡物虑。致君托荩诚，推已得强恕。

屹焉镇江国，清风畅晨曙。树表畏具僚，惇俗变黎庶。

持用悦性情，非取要民誉。
故丞相吕成公挽歌诗辞五首 其五
綦崇礼（宋代）

龊龊诚何算，堂堂亦已休。嗟闻闭东阁，忍复过西州。

会送宜千乘，归藏但一丘。往来埋玉恨，清泪涨溪流。
知府提举访求前守凌公遗迹忽于庭庑雨压复壁中得公所题诗赋六绝句 其六
赵蕃（宋代）

郡斋新刻总珍藏，得此遗踪益有光。再拜从公乞馀本，归赍不复恨空囊。
归寓舍
高翥（宋代）

门前流水碧粼粼，岁晚归来亦可人。
梅欲开时多是雨，草财生处便成春。
娇儿对面两痴绝，老子关情一欠伸。
快洗竹篘篘浊酒，举杯先为洗京尘。
临江仙·宝观岧嶢飞雉堞
葛胜仲（宋代）

宝观岧山尧飞雉堞，登临恍欲升仙。野桃官柳衬吴天。春风寒食夜，遗恨在封绵。

闻道东溟才二里，银涛直与天连。凭谁都卷入芳尊。赋归欢靖节消渴解文园。
偈颂一百二十三首
释祖钦（宋代）

好雨知时节，当春乃发生。
倒栽石上无根树，枝叶通身一夜萌。
情尘未脱，有眼如盲。
过陈汤卿溪堂
方岳（宋代）

手葺溪堂旋补茅，好山带郭转林梢。
与君共有吟诗痴，月下柴门下厌敲。
水鸟
胡兆春（清代）

万物各有托，所居云水乡。不随啼鸟逐，祇为得鱼忙。

风影落孤艇，波声上夕阳。白鸥自高洁，独立避渔庄。
送章质夫同年
张舜民（宋代）

同年事契最知名，众谓朝廷得老成。
感慨共论平昔事，蹉跎还老故人情。
节旄落尽髭仍黑，髀肉消残宠未惊。
若过函关须北望，皑然依复俟河清。
春日偶成
张僖（清代）

一夜东风柳梦苏，榕阴芳草绿平铺。不知帘外春深浅，细雨梅花听鹧鸪。
感怀 其一
庄湘泽（清代）

憔悴已如此，何堪丛百忧。对愁犹有影，多病不宜秋。

骨肉他乡梦，年华逝水流。诗书且自遣，世法等浮沤。
绿水曲
曹勋（宋代）

春光有余辉，入水可揽结。
予亦淡荡人，照影空明灭。
再赋真觉僧房芦三首 其三
吕祖谦（宋代）

清晓霜钟唤客兴，馀声知度几棱层。烟霞深处无人到，时见凭栏一两僧。
书愧诗示户部尚书夏原吉
朱瞻基（明代）

关中岁屡歉，民食无所资。
郡县既上言，能不轸恤之。
周礼十二政，散货首所宜。
给帛遣使者，发廪饬有司。
临轩戒将命，遄往毋迟迟。
命下苟或后，施济安所期。
吾闻有道世，民免寒与饥。
循己不遑宁，因情书愧辞。
偈颂二百零五首
释正觉（宋代）

若恁麽，也难得，
清光浩荡无瑕隙。人言千里本同风，
我道十方浑一色。浑一色，
须转侧。才转侧，
透关隔。透关隔，
酬尔平生今脱白。侬家龟鹤自成仙，
昨夜龙门无宿客。
夜宿昭亭寺舍弟以公事归城中与梅公泽邵公序昆仲待月山亭取酒共饮明日舍弟有诗次其韵
李弥逊（宋代）

解衣夜泊灵山巅，胡床待月松风前。已令圆顶具白毡，更促方屦收青编。

茶瓯过眼见樽俎，蔬箸放手罗廿膻。清游逸兴在一举，骑鹤大胜扬州仙。

吾家小弟困薄领，到处凫鹜长摩肩。归途遇酒成叹咏，飞奴持送空联翩。

绝知胜境外尘躅，谁可浪得麻姑鞭。诗梅易邵真二妙，手拈群书类蜗涎。

拉枯拾芥真戏事，不待万选知青钱。剩倾醇酎浇舌本，要取金印累累悬。
春夜宴席上戏赠裴淄川
白居易（唐代）

九十不衰真地仙，六旬犹健亦天怜。今年相遇莺花月，

此夜同欢歌酒筵。四座齐声和丝竹，两家随分斗金钿。

留君到晓无他意，图向君前作少年。
登女郎台
穆修（宋代）

台前流水眼波明，台上闲云鬓叶轻。
莫把姑苏远相比，不曾亡国祇倾城。
句
钟克俊（宋代）

自许有身埋汉土，终怜无泪哭秦廷。
和王弱翁七首
彭龟年（宋代）

不作画梁燕，定非幽谷莺。
此心无著物，万事莫留名。
庵中牡丹
释元肇（宋代）

谁将根底种灵丹，开处凡花比亦难。胜赏莫嫌僧院僻，久长留到子孙看。

有时垂泪伤多雨，未肯扶头怯晓寒。自笑色空俱照了，也来随例并阑干。
乐府杂曲。鼓吹铙歌。苞枿
柳宗元（唐代）

苞枿ba矣，惟根之蟠。弥巴蔽荆，负南极以安。

曰我旧梁氏，辑荆艰难。江汉之阻，都邑固以完。

圣人作，神武用，有臣勇智，奋不以众。投迹死地，

谋猷纵。化敌为家，虑则中。浩浩海裔，不威而同。

系缧降王，定厥功。澶漫万里，宣唐风。蛮夷九译，

咸来从。凯旋金奏，象形容。震赫万国，罔不龚。
望樊口怀陶士行温太真二首
岳珂（宋代）

昔年老子恨婆娑，未付其如印传何。
吴苑关心春日少，湘江回首暮云多。
可无司马亲封钥，自是将军老枕戈。
我亦新来了官事，正输一舸弄烟波。
次韵和石末公旱天多雨意五首 其一
刘基（明代）

旱天多雨意，云合又还晴。苦热连三伏，微凉入五更。

青山黄叶遍，白水紫烟生。旦夕霞标起，依稀对赤城。
花石诗十一章
邓肃（宋代）

浮花浪蕊自朱白，月窟鬼方更奇绝。
缤纷万里来如云，上林玉砌酣春色。
感旧
陆游（宋代）

醉眼常轻儿女曹，西游对客尚能豪。
缕金羯鼓龟兹乐，镂玉琵琶逻逤槽。
巫峡已回行雨梦，锦江空忆浣花遨。
闲情何计都除尽，为觅并州快剪刀。
满庭芳 许真君全家拔宅升天，庞居士全家坐
刘处玄（宋代）

今世荣光，前生福行，悟来更好真修。外欢未尽，念动意多忧。清淡平常道乐，筠轩坐、至理频搜。真明了，碧天莹净，命耀似新秋。休休。崇道德，清廉治政，应变全周。待功成名遂，霞洞云游。琴剑仙经为伴，蜕仙去、真上云头。如庞许，全家拔宅，永永信瀛洲。
句
王干（唐代）

莫惊此地逢春早，祗为长安近日边。
四块玉·闲适
关汉卿（元代）

适意行，安心坐，渴时饮，饥时餐，醉时歌，困来时就向莎茵卧。日醉长，天地阔，闲快活！

旧酒投，新醅泼，老瓦盆边笑呵呵，共山僧野叟闲吟和。他出一对鸡，我出一个鹅，闲快活！

意马收，心猿锁，跳出红尘恶风波，槐阴午梦谁惊破？离了利名场，钻入安乐窝，闲快活！

南亩耕，东山卧，世态人情经历多，闲将往事思量过。贤的是他，愚的是我，争甚么？
闻歌
许浑（唐代）

新秋弦管清，时转遏云声。曲尽不知处，月高风满城。
轼近以月石砚屏献子功中书公复以涵星砚献纯
苏轼（宋代）

紫潭出玄云，翳我潭中星。
独有潭上月，倒挂紫翠屏。
我老不看书，默坐养此昏花睛。
时时一开眼，见此云月眼自明。
久知世界如泡影，大小真伪何足评。
笑彼三子欧苏梅，无事自作雪羽争。
（事见三人诗集。
）故将屏砚送两范，要使珠璧栖窗棂。
大范忽长谣，语出月胁令人惊。
（皇甫湜曰：穿天心，出月胁。
意外惊人，语非寻常。
）小范当继之，说破星心如鸡鸣。
（孟郊《闻鸡》诗云：似闻孤月口，能说落星心。
）床头复一月，下有风林横。
急送小范家，护此涵星泓。
愿従少陵博一句，山木尽与洪涛倾。
颂古五首
释彦岑（宋代）

胡也吃毛虫，乌狗上佛殿。
大地雪漫漫，澄不净如练。
秋江晚眺
许炯（明代）

万里沧波带白沙，渔舟风起钓丝斜。沧边秋色无人管，半属芦花半蓼花。
客来二首 其一
朱熹（宋代）

客来何处觅红云，唯见风前万点春。心赏未妨随处好，绿杨阴里换纶巾。
挽张州尹夫人
陆文圭（元代）

新颁五色金花诰，彩服儿孙正满堂。
不见鱼轩随五马，空令莺镜照孤凰。
车中发老愁潘岳，案上眉低忆孟光。
流水无情飘素幔，凉宵燕寐独凝香。
五祖栽松六祖担柴赞 其三
释了惠（宋代）

夯担不担柴，通经不识字。新州路上人，中书堂里事。

三更月照东禅寺。
苦热
司空曙（唐代）

暑气发炎州，焦烟远未收。啸风兼炽焰，挥汗讶成流。

鹳鹊投林尽，龟鱼拥石稠。漱泉齐饮酎，衣葛剧兼裘，

长簟贪欹枕，轻巾懒挂头。招商如有曲，一为取新秋。
仁宗皇帝在藩邸赵人刘士中登塔采鸽供尚膳堕地几死图像求诗因书二绝于后 其二
曹伯启（元代）

丹诚一点誓忘生，不为当时识姓名。福善祸淫天道远，满担诗卷若为情。
赋得著论准过秦作赋拟子虚
沈鍊（明代）

芸阁临芳苑，韶光属令辰。三馀珍日月，七略谢风尘。

鸿藻能齐汉，雄词解屈秦。含毫方子夜，流曜在千春。
和陶岁暮作和张常侍
苏轼（宋代）

我生有天禄，玄膺流玉泉。
何事陶彭泽，乏酒每形言。
仙人与道陶，自养岂在繁。
但使荆棘除，不忧梨枣愆。
我年六十一，颓景薄西山。
岁暮似有得，稍觉散亡还。
有如千丈松，常苦弱蔓缠。
养我岁寒枝，会有解脱年。
米尽初不知，但怪饥鼠迁。
二子真我客，不醉亦陶然。
秋日同曾完初诸君游海珠寺
谢与思（明代）

碧树明秋霭，清飙度晚钟。回流彯组练，列嶂削芙蓉。

渔唱纷堪引，鸥盟浩欲从。却怜星聚处，珠已探丽龙。
芳树
戴亨（清代）

桃李不言，下自成蹊。中有芳树，众木生疑。疑尔花不当春，叶不因时。

轮囷古干背绳尺，安知尔抱中心奇。芳树之芳，众木之防。

芳树不芳，芳树之常。
三月晦日与客小酌
张耒（宋代）

天教老景变芳菲，晨起衰翁换夹衣。
尽日绿阴莺懒啭，有时芳草蝶争飞。
最怜永日身无事，所叹佳时客未归。
虽老清狂犹未减，凭春说与故园知。
因览蓬莱观雪唱和谨成二首 其二
孙觉（宋代）

蓬莱高阁与天同，雪过栏干万里空。湖海乍惊银汉落，乾坤都在玉壶中。

扁舟漾漾思乘月，病骨飘飘欲御风。辄莫画图传北阙，承明人更出江东。
治圃杂书二十首
方回（元代）

破袖通闲手，危栏寄远心。
品花严位置，枚笋遴位置，
枚笋遴监临。鼎鼐生无望，
戈鋋老不任。唯应宰斯谷，
岁岁长清阴。
入朝感旧
宋庠（宋代）

二纪便蕃冒主恩，归来荣感两惊魂。昌辰尽见群龙出，急景俱随骇驷奔。

史册褒贤空汗竹，山丘馀泣已陈根。此身不减灵光殿，遗老班中岿独存。
慧聚僧神济善医能知人死生於数岁或数月之前
马先觉（宋代）

料理归期不作难，等其一坐蜕白云轩。
去来自熟三生路，谈笑聊书四偈言。
舍利虽藏多宝塔，化身应返给孤园。
阴功若证菩提果，更与众生洗病根。
喜雨口号九首呈潘侯
刘克庄（宋代）

火伞朱旗总叱开，新凉稍自白苹回。
世人枉了嗔风伯，到底烦渠送雨来。
嘉州陆氏涵秀楼
吕陶（宋代）

胜地林泉近，层楹物象閒。野平秋璋列，天阔暮云还。

快目登临外，栖心啸傲閒。羡君谈雅概，持语寄江山。
虎丘十咏 其一 千顷云
顾瑛（元代）

触石起肤寸，悠然散千顷。我来坐东轩，妙趣心独领。
绝句五首
梅尧臣（宋代）

风过巳午未肯止，酒病婴我心无憀。
船头拍翅野鸭浴，水上摆子狞鱼跳。
早春十绝呈石湖
陈造（宋代）

虎丘僧宇瞰坡陀，几许香軿载酒过。
游子花骢烟外驻，丽人尘袜水边多。
醉题王汉阳厅
李白（唐代）

我似鹧鸪鸟，南迁懒北飞。时寻汉阳令，取醉月中归。
大理汤公寿词
严嵩（明代）

廷尉当朝彦，荣名晚节全。棘堂卿月迥，天署法星悬。

魏阙班频入，巴山使久旋。边陲经略后，旒冕对扬前。

议政过松掖，听经侍翠旃。礼看优宠渥，貌不怠恭虔。

利锷馀盘错，贞松阅岁年。书云逢令节，弥诞秩初筵。

却老传真诀，阴功格上玄。于公曾活狱，贡禹解惟贤。

宅荫宫槐近，窗迎海日先。愿言跻寿域，长此奉尧天。
七夕张园遇雨与子相明卿肖甫德甫各赋
王世贞（明代）

七月七日雷雨恶，穿萝坼磴沾人衣。即妨河鼓淼难渡，欲挽仙人高未归。

海内风尘余转拙，人间岐路会仍稀。歌长酒醒不知曙，骤有空林乌鹊飞。
灵照女赞
释心月（宋代）

尽道家贫卖笊篱，泼天富贵许谁知。
风前敛手一转语，未必丹霞识得伊。
临江仙·柳絮
曹雪芹（清代）

白玉堂前春解舞，东风卷得均匀。蜂团蝶阵乱纷纷。几曾随逝水？岂必委芳尘？(蜂团 一作：蜂围)
万缕千丝终不改，任他随聚随分。韶华休笑本无根。好风凭借力，送我上青云。
留守参政大资范公余同年进士往岁帅桂林题刻
戴复古（宋代）

宣政喜边功，隆兑筑州县。
程公自名岩，刻石记所建。
得既不偿自，中兴弃不缮。
诞谩磨崖辞，当日妄夸衒。
英英石湖仙，改作壶天观。
壁间三大字，庄重如峨弁。
诗文鸾鹤音，笔势龙蛇变。
登高瞰洞户，漓水澄如练。
胜概耸灵台，遐观起三叹。
玲珑二十四，妙墨镌题遍。
我来为拂尘，端若侍颜面。
邦人颂遗爱，寿骨癯且健。
今坐玉麟堂，安得使之见。
偶作
张栻（宋代）

世情易变如云叶，官事无穷类海潮。
退食北窗凉意满，卧听急雨打芭蕉。
题南昌万硕卿
陆汝猷（清代）

羡煞生花笔一枝，坡仙才调谪仙辞。吴中行脚添游记，江右风流赖主持。

湖海论交高孰数，诗书结习傲难医。笑余等是红尘客，浪迹天涯鬓欲丝。
咏鲍叔牙诗
周巽（元代）

鲍叔相齐桓，举贤立霸功。心知管夷吾，所以常见容。

一朝代齐相，烈烈营西东。遂令王纲正，列国咸服从。

高谊薄云汉，羡彼双飞鸿。后来结交者，自谓胶漆同。

见利竞毫发，相挤陷阱中。昔若芝与兰，今为蒿与蓬。

古人不可见，邈焉想高风。
客舍
赵崇滋（宋代）

巷深人寂静，蛩守客床鸣。夜半后风雨，一灯前弟兄。

愁来无好梦，吟到有新声。不信看双鬓，萧萧白几茎。
赠水西寺举老
陈天麟（宋代）

山前流水化平陆，溪上群山叠寒玉。
寺逢劫火一再迁，唯有浮图立於独。
江南佛法多衰谢，主张名教一夔足。
诗人江西派，更是真如旧尊宿。
我生遍参未究竟，布袜青鞋走林谷。
师言子归有余师，留饭青精盘苜蓿。
杖藜并语松林路，行听松声如度曲。
尚寒三十六峰盟，游罢同回把黄菊。
题秋堂四兰
释绍昙（宋代）

幽石封白，深要掩芳。
隐德不耀，何矜色香。
宴清都
袁去华（宋代）

暮雨消烦暑。房栊□、顿觉秋意如许。天高云杳，山横绀碧，桂华初吐。空庭静掩桐阴，更苒苒、流萤暗度。记那时、朱户迎风，西厢待月私语。

佳期易失难重，余香破镜，虽在何据。如今要见，除非是梦。几时曾做。人言雁足传书，待尽写、相思寄与。又怎生、说得愁肠，千丝万缕。
七十翁五言十首
方回（元代）

紫阳山下住，问字足儒生。
鲜果枝头熟，新醅瓮面清。
学师朱仲晦，诗友许宣平。
焉得孟能静，沧浪共濯缨。
登池上楼
谢灵运（南北朝）

潜虬媚幽姿，飞鸿响远音。
薄霄愧云浮，栖川怍渊沉。
进德智霄拙，退耕力不任。
徇禄反穷海，卧疴对空林。
衾枕昧节候，褰开暂窥临。
倾耳聆波澜，举目眺岖嵚。
初景革绪风，新阳改故阴。
池塘生春草，园柳变鸣禽。
祁祁伤豳歌，萋萋感楚吟。
索居易永久，离群难处心。
持操岂独古，无闷征在今。
明叔用大字韵作诗见寄复用韵作七言一首答之
赵蕃（宋代）

人皆言君酒肠宽，我亦畏君诗胆大。
有时长吸百川空，放意独扫千军败。
不堪悠悠射马耳，颇愿渺渺骑鲸背。
问君何如差乐否，愿窄江湖低华泰。
水龙吟
吕岩（唐代）

目前咫尺长生路，多少愚人不悟。爱河浪阔，洪波风紧，

舟船难渡。略听仙师语，到彼岸，只消一句。

炼金丹换了，凡胎浊骨。免轮回，三涂苦¤

万事澄心定意，聚真阳、都归一处。分明认得，

灵光真趣，本来面目。此个幽微理，莫容易，等闲分付。

知蓬莱自有，神仙伴侣。同携手，朝天去。
霜天晓角·赤壁
辛弃疾（宋代）

雪堂迁客，不得文章力。赋写曹刘兴废，千古事、泯陈迹。
望中矶岸赤，直下江涛白。半夜一声长啸，悲天地、为予窄。
海舶行
李徵熊（清代）

山如砺，河如带，我朝车书大无外。东渐西被朔南暨，四海茫茫与天际。

番国波臣群稽颡，职方年年图王会。翁洲东南第一关，汪洋波涛通万派。

清晨放去流求船，飞烟一道金崎界。更历闽广达安南，扬帆西上路迢递。

马塍暹罗噶喇吧，瀰漫天风惊砰湃。柔佛吕宋𠲰𠰺吗，纷纷岛屿列海裔。

深目长鼻椎髻来，百物罗罗凭市侩。扶桑之东虞渊西，竞向中华献珍怪。

氍毹毾缎羽毛，多罗斗缕布火毳。白檀青木阿萨那，鸟卵象牙间玳瑁。

鹦鹉如雪或如丹，孔雀似锦鸟倒挂。玻璃瓶盛红毛酒，色艳琥珀酌大贝。

峨舸遥出水晶宫，千尺帆樯来月竁。区宇隘前朝，幅𢄙越往代。

纵横谁知几千程，秦皇汉武徒夸大。间立海岸望晴空，闽商欣欣输关税。
寄龚豫之
徐积（宋代）

海角龚支使，平生无所苟。而今五十六，岂肯变所守。

岂独龚支使，古来无奈何。达人自知命，世俗徒悲歌。
送僧入蜀过夏
曹松（唐代）

师言结夏入巴峰，云水回头几万重。

五月峨眉须近火，木皮领重只如冬。
颂十六首
释慧晖（宋代）

黄面手中花一枝，头陀微笑识人希。
人天百万共尊贵，何不打头勘座师。
谢襄阳陶宰惠靖节先生编年大本
陈造（宋代）

陶翁清节人可追，陶诗妙处吾所师。
百篇昭昭揭日月，行云流水无定姿。
颠倒后前昧甲子，可忍白璧犹小疵。
三家纪述互蹖駮，千载传授仍参差。
远孙挺立翁不死，吏隐平挹乡里儿。
空洞胸襟著今古，遗编订正当属谁。
扶微擿隐究茫昧，别白苍黑分毫厘。
翁拔俗心其寓，彼未易识此则遗。
幽意隐义眼肿了，笔端有口今见之。
细书大字肯及我，故人嘉惠良不赀。
摩挱老眼屏汤熨，欻讶毛孔生凉飔。
归装不忧更空匮，招隐正用宽衰迟。
世间报施有厚薄，自顾壁立谋晨炊。
心期炯炯共一月，未妨相望天之涯。
初祖达磨大师赞
释宗杲（宋代）

来时已没当门齿，去时叭有一只履。
葱岭那边逢宋云，十分彰露丑举止。
阮郎归·软风轻霭弄晴晖
吴潜（宋代）

软风轻霭弄晴晖。鹁鸠相应啼。画堂人静画帘垂。阑干独倚时。闲拾句，困寻棋。沈吟心是非。荼开遍柳花飞。惜春春不知。
和韦开州盛山十二首。隐月岫
张籍（唐代）

月出深峰里，清凉夜亦寒。每嫌西落疾，不得到明看。
送昌甫盖前晚独立涧上看桃花初开意思正适时见昌甫来也 其二
韩淲（宋代）

恨不追随到玉山，笋舆咿轧可怡颜。诗情酒兴复几许，春在花光草色间。
赠杓直
白居易（唐代）

世路重禄位，栖栖者孔宣。人情爱年寿，夭死者颜渊。

二人如何人，不奈命与天。我今信多幸，抚己愧前贤。

已年四十四，又为五品官。况兹知足外，别有所安焉。

早年以身代，直赴逍遥篇。近岁将心地，回向南宗禅。

外顺世间法，内脱区中缘。进不厌朝市，退不恋人寰。

自吾得此心，投足无不安。体非导引适，意无江湖闲。

有兴或饮酒，无事多掩关。寂静夜深坐，安稳日高眠。

秋不苦长夜，春不惜流年。委形老小外，忘怀生死间。

昨日共君语，与余心膂然。此道不可道，因君聊强言。
登小金山 其二
邝梦琰（明代）

晚过云林半似村，旋烧茶灶当清樽。可人雪后溶溶月，晴照山房与竹门。
和张秘丞灯夕韵四首
刘克庄（宋代）

频年沴气稀安业，一旦仁风忽扇和。
野老说侯游豫少，醉翁与客倡酬多。
一筇扶我蹒跚步，五马输君蹀躞珂。
得雨与秧晴亦好，旧冬犹有未鞭禾。
重阳遇雪言怀
江源（明代）

九日黄花节，孤城白雪寒。望中山色改，松杪叶声乾。

衰鬓催秋暮，芳樽负菊餐。异乡逢此日，谁与尽清欢。
寄陈少府兼简叔高
唐彦谦（唐代）

怀人路绝云归海，避俗门深草蔽丘。万事渐消闲客梦，

一年虚白少年头。山螀啼缓从除架，淮雁来多莫上楼。

近日邻家有新酿，每逢诗伴得淹留。
阅藤阴杂记寒寓为梅村祭酒故宅漫成一律
韩是升（清代）

班马才华重石渠，城南尺五有遗墟。浮生阅世原如寄，今岁移家此卜居。

《枯树》尚传庾信赋，《玄经》曾草子云庐。文章那敢轻前辈，太息空留却聘书。
摸鱼儿·东洲桃浪潇湘小八景词之三
王夫之（明代）

剪中流，白苹芳草，燕尾江分南浦。盈盈待学春花靥，人面年年如故。留春住，笑几许浮萍，旧梦迷残絮。棠桡无数。尽泛月莲舒，留仙裙在，载取春归去。
佳丽地，仙院迢迢烟雾。湿香飞上丹户。醮坛珠斗疏灯映，共作一天花雨。君莫诉。君不见桃根已失江南渡。风狂雨妒，便万点落英，几湾流水，不是避秦路。
秋夕书事
陆游（宋代）

垂老虽堪叹，为谋亦未疏。
闷赊邻巷酒，闲读後身书。
大嚼宁须肉，徐行可当车。
秋来欢喜事，菽粟有新储。
杜宇
周承勋（宋代）

四海常为客，三春却倦游。
能飞归不得，虽去有何求。
故国千年恨，行人万里愁。
年来风过耳，无泪与君流。
挽赵集贤□□□三首
陈著（宋代）

雍容存器局，沈细入经纶。
心好难为弟，身危活得民。
余生盟蕙帐，急召应蒲轮。
松下旧游处，为谁芳草新。
上何太宰生日二首
强至（宋代）

斗杓西揭柄，南吕已飞灰。
芝室占熊梦，蓬山挺梓材。
世欣金鷟见，人庆玉麟来。
天意非难料，行看位上台。
秋草鹡鸰诗送黄箴卿扶兄榇归闽 其二
叶春及（明代）

流水涸有时，泪下如绠縻。人生鲜长在，欻若石火驰。

朝游竹素园，日夕寄招提。良朋岂不叹，友于心独悲。

一号再三踊，欲去还复迟。生者祇自苦，亡没宁讵知。

严霜瘁野草，孤鸟将何之。
题江南春晓图
汪藻（宋代）

忽从林杪见朝晖，湿峤轻云半欲飞。何惜扁舟并画我，要从沙际望春归。
晚渡东坡 其一
薛季宣（宋代）

赤鼻矶头横曙烟，吴王城下浪连天。闻道东坡妙天下，尔来靡日不盘旋。
小桃溪
许当（宋代）

桃溪一何清，想像武陵水。
所爱春风时，灼灼花数里。
渔艇日来去，无人识归止。
安知历幽源，不遇神仙子。
酷暑初夜
韦骧（宋代）

尽日炎炎酷暑蒸，黄昏气象未全清。天风难值树浑静，海月不见云空明。

群蚋得时方伺隙，噪蝉何事懒收声。噫予自有安恬趣，岂废林间坦腹行。
观音诗 其七
释契适（宋代）

水精盘跃锦鳞鱼，閟宇渊沉海岸居。秀世竹鸣金鸑鷟，观空波岸玉蟾蜍。

轻明缨络垂身后，重叠芙蓉衬足初。曾向梦中潜祐我，烁人仪表降蓬庐。
题止戈堂二首奉呈安抚程待制 其二
李纲（宋代）

武备森严燕寝东，华堂高敞靓相通。坐令戈甲韬藏地，尽在樽罍谈笑中。

案上屈盘香篆袅，庭前磊砢荔支红。偃藩乐事今多有，更咏周诗祝屡丰。
宋铙歌鼓吹曲 其五
谢翱（宋代）

军澧南，溃飞鸟。鹰隼北来，龙蛇夭矫。帝有初命，奉致讨。

临于荆，夭孽既扫。胡驱而孕雉，入苍莽以保。王旅长驱，飒振槁。

以仁易暴，戒击剽。惟荆衡及郴，士如林，磔其节蟊。

春葩秋阴，我有造于南。式敷德音。
南歌子（寿广文）
王千秋（宋代）

鹊起惊红雨，潮生涨碧澜。水晶城馆月方圆。谁唤骑鲸仙伯、下城山。

笔势翔鸾媚，词锋射斗寒。向来文价重贤关。便合批风支月、紫薇间。
次韵仲退见贻一首
徐瑞（宋代）

先虑所不到，事乃谬不然。两失竟相当，富贵与神仙。

真意寓采菊，苦心怀食莲。古来贤达人，何适而非天。

惟君淡世味，胸中著千年。众浊纷其前，每以至理湔。

怜我根器钝，未试麻姑鞭。时时出匕剂，欲俾沈疴痊。

岁晚有深期，逝川无西还。何事更留衣，必待夜半传。
寄张十八
白居易（唐代）

饥止一箪食，渴止一壶浆。出入止一马，寝兴止一床。

此外无长止，于我有若亡。胡然不知足，名利心遑遑。

念兹弥懒放，积习遂为常。经旬不出门，竟日不下堂。

同病者张生，贫僻住延康。慵中每相忆，此意未能忘。

迢迢青槐街，相去八九坊。秋来未相见，应有新诗章。

早晚来同宿，天气转清凉。
送客
王庄（宋代）

扬花撩乱绕烟村，感触离人更断魂。
江上归来无好思，满庭风雨易黄昏。
山行日暮宿龙楼山庄
成鹫（清代）

万壑消声归大海，千峰积翠隐流霞。偶乘黄犊寻源入，贪看青山到日斜。

溪上不曾遗菜叶，岸旁无复种桃花。从他来往从他住，野水閒云总一家。
秋兰三绝
史弥宁（宋代）

砌蜡成花浅带黄，紫茎绿叶媚秋光。
不吟尚自清羸甚，怪得诗腰肖沈郎。
秀亭秋怀十五首
方回（元代）

登高见佳句，意会无非诗。
顾视不即收，顷刻已失之。
老树踞崖石，腹空犹有皮。
顾此有何限，爱玩频嗟咨。
侍者一童子，髧如枯发垂。
从我仅一饱，万事无所知。
岂不亦怪我，徘徊将奚为。
茸山道中感怀
范成大（宋代）

侍臣笔橐旧西班，大将麾幢又百蛮。挂席南箕宿昔事，闪旗东井何时还。

日增衰病复一日，山隔旧游知几山。倦拂盘陀苍石坐，归心聊与石俱顽。
夏日宿灵岩寺宗公院
罗邺（唐代）

寺入千岩石路长，孤吟一宿远公房。卧听半夜杉坛雨，

转觉中峰枕簟凉。花界已无悲喜念，尘襟自足是非妨。

他年纵使重来此，息得心猿鬓已霜。
禽虫十二章
白居易（唐代）

燕违戊巳鹊避岁，兹事因何羽族知。

疑有凤凰颁鸟历，一时一日不参差。

水中科斗长成蛙，林下桑虫老作蛾。

蛙跳蛾舞仰头笑，焉用鹍鹏鳞羽多。

江鱼群从称妻妾，塞雁联行号弟兄。

但恐世间真眷属，亲疏亦是强为名。

蚕老茧成不庇身，蜂饥蜜熟属他人。

须知年老忧家者，恐是二虫虚苦辛。

阿阁鹓鸾田舍乌，妍蚩贵贱两悬殊。

如何闭向深笼里，一种摧颓触四隅。

兽中刀枪多怒吼，鸟遭罗弋尽哀鸣。

羔羊口在缘何事，暗死屠门无一声。

蟭螟杀敌蚊巢上，蛮触交争蜗角中。

应是诸天观下界，一微尘内斗英雄。

蟏蛸网上罥蜉蝣，反覆相持死始休。

何异浮生临老日，一弹指顷报恩雠。

蚁王化饭为臣妾，蜾母偷虫作子孙。

彼此假名非本物，其间何怨复何恩。

豆苗鹿嚼解乌毒，艾叶雀衔夺燕巢。

鸟兽不曾看本草，谙知药性是谁教。

一鼠得仙生羽翼，众鼠相看有羡色。

岂知飞上未半空，已作乌鸢口中食。

鹅乳养雏遗在水，鱼心想子变成鳞。

细微幽隐何穷事，知者唯应是圣人。
题王煮石推篷图
钱宰（明代）

粲粲晴林截素霓，梦回何处觅新题。
画檐压槛江南屋，短棹推篷雪后溪。
落月欲分花上下，春风不隔树高低。
何当一见冰霜表，放笔孤山烟水西。
桂花下
苏泂（宋代）

羽服悬知澹不妍，五更清吹月明前。
明朝多少尘劳事，自倚虚檐一怅然。
博望侯墓
张俞（宋代）

九译使车通，君王悦战锋。
争残四夷国，只在一枝筇。
闺怨
许必胜（宋代）

房栊微雨过，虫思草根深。
门外青苔色，无人闲到今。
换衫依暮冷，开镜倚秋心。
别意犹能在，应来梦裹寻。
闻洪稚存入关却寄 其一
杨芳灿（清代）

兰山话别各伤神，浩荡冰天逐雁臣。幸免若卢收杜众，还愁乐浪窜崔骃。

孤踪拌作长流客，温语旋回绝塞春。开尽桃花消尽雪，两行红柳送归人。
过苍岭
楼钥（宋代）

黄云满坞沙田稻，白雪漫山荠菜花。
路人缙云频借问，碧香酒好是谁家。
句
姜夔（宋代）

中兴无限艰难意，日暮湖平力士归。
初度口占·辛丑
王夫之（明代）

新买茱萸半亩堂，苔侵床足月侵墙。
天涯芳草迷归路，病叶还禁一夜霜。
淳熙十六年皇后册宝十三首
佚名（隋代）

维天佑宋，盛事相仍。
崇号三宫，甫兹浃辰。
笔正中胸，缛礼载陈。
邦家之庆，旷古无伦。
丁酉仲冬即景十六首 其一 雪水煎茶
叶颙（元代）

枯枝旋拾带冰烧，雪水茶香滚夜涛。党氏岂知风韵美，向人犹说饮羊羔。
邑居
宋祁（宋代）

暖褫貂裘病骨轻，茨簷穷伏废将迎。
庖人投刃喧羊肆，溪子擎牙近禁营。
云破日痕絙巘道，雨残烟脚媚荑英。
传闻内史轻租契，私约吾农对耦耕。
生查子·旅思
吴伟业（清代）

一尺过江山，万点长淮树。石上水潺潺，流入青溪去。
六月北风寒，落叶无朝暮。度樾与穿云，林黑行人顾。
方桥晚憩
项安世（宋代）

归路方桥晚，年年此月情。
不知临老去，更得几番行。
浩荡东风阔，微茫远水横。
每来心自爱，未要世人惊。
杂咏园中果子四首 其二
陆游（宋代）

浆石榴随糕作节，蜡樱桃与酪同时。两株偶向池边种，可喜今年坠折枝。
童丱须知 其五
史浩（宋代）

文帝勤劳养庆源，力行恭俭为元元。后王犹听奸臣奏，独为青骢伐大宛。
赠别周文显三首
赵蕃（宋代）

夏旱更忧秋旱，江南未卜湖南。
兀兀相看蹇步，萧萧重跨羸骖。
山亭怀古
张弘靖（唐代）

丛石依古城，悬泉洒清池。高低袤丈内，衡霍相蔽亏。

归田竟何因，为郡岂所宜。谁能辨人野，寄适聊在斯。
武陵春
曹勋（宋代）

玉露金风寻胜去，一月看三州。红叶黄花满意秋。真是巧装愁。

我在天台山下住，松菊占深幽。归趁梅花映小楼。应问久迟留。
新都县吊杨升庵先生
常纪（清代）

谪后疏狂祗自怜，淋漓醉墨染蛮烟。胸中血泪犹千斛，风景谁云裂老颠。
春晚
李以麟（明代）

晨兴长意佳，独坐开半扉。池塘澹不流，轻燕帖水飞。

青阳醉万物，随地生光辉。云飞与川驰，何处不生机。

安得浴沂者，浩歌以同归。
秋园
姜特立（宋代）

商气入山园，园花取次妍。蓼丛迎露重，菊本望秋圆。
吾庐
何凉窗（宋代）

禹山山下是吾庐，坐处常安数卷书。
族近弟兄相聚密，家贫朋友欲来疏。
临窗种竹堪延鹤，向水开门可钓鱼。
莫羡贵人连甲第，一生能得几时居。
久客
胡仲弓（宋代）

久作他州客，飘飘若转蓬。
物华秋色里，心事杵声中。
读易因知命，吟诗不讳穷。
遣愁犹未了，一雁叫西风。
五月初病体益轻偶书
陆游（宋代）

世事纷纷了不知，又逢燕乳麦秋时。
经年谢客常因醉，三日无诗自怪衰。
乘雨旋移西崦药，留灯重覆北窗棋。
但将生死俱拈起，造物从来是小儿。
怒成
华岳（宋代）

舌端豪气吐长虹，四海一身无处容。
不向北山求刺虎，便从南海学屠龙。
鼎须刘辟方成器，剑到魏齐那是锋。
欲抱不平朝玉帝，梦魂飞上祝融峰。
颂古十五首
释慧远（宋代）

起模画样弄精魂，拂迹除踪更见人。
行到山穷山尽处，满天云散月华明。
呈和仲
方岳（宋代）

何须不踏东华土，何须不吃吴山水。
同时辈流半霄汉，径上银台彼凤尾。
几曾礼部奏第一，十载青衫百寮底。
相公之甥迳甚捷，头放稍低那得尔。
直不虎关非狂耶，胡不爱官几历诋。
吏铨教授古括州，管领风云二三子。
孔堂丝竹秋雨荒，弦诵琅然顿盈耳。
深衣楚楚有古意，相对青灯夜分语。
六鳌云海渺何许，宝字森罗风日美。
人言欠渠挥翰手，倘及春江戒行李。
寒毡对客澹无欲，清梦不劳曾到此。
谈经归来喜津津，手洗翠缶香倾银。
何以娱子白发亲，梅花中有无边春。
五色雀
余靖（宋代）

五方纯色俨衣冠，应是山灵寄羽翰。
多谢相逢殊俗眼，谪官犹作贵人看。
晚春五首用杨孟载韵 其五
谢晋（明代）

节序匆匆改岁华，满庭芳草一池蛙。吟髭近为伤春白，病眼长因中酒花。

梦里暂归凭蛱蝶，江头相送忆琵琶。客窗过尽清明日，风雨昏昏噪莫鸦。
清明展先府君墓 其二
屈大均（明代）

昨梦犹尝药，凄凉夜月中。江山精爽在，伏腊几筵空。

攀柏徒悲泣，吹箫尚困穷。未能庐墓左，王事正西东。
颂
释元易（宋代）

拨动乾坤步转移，南观北斗有谁知。
金乌暮向西山急，晓逐扶桑半夜飞。
孙侯见和复次韵五首 其五
释德洪（宋代）

我固浮云轻俗眼，君真萱草可忘忧。妇翁一室藏沙界，兴发时来把臂游。
哭赵蹈中
赵汝迕（宋代）

族老今为海内怜，清名多是布衣传。一封表乞从师郡，千里神寒觅句年。

水镜照人前日政，雨丝吹旐别时船。离家忆值梅初白，梅未成阴失此贤。
寄送于去非三首
赵蕃（宋代）

三载尉虽卑，诸公况己知。
荐书常沓至，宾幕每牢辞。
玉立风神峻，河倾议论驰。
他年继质肃，应有后人祠。
大中祥符五岳加帝号祭告八首
佚名（隋代）

钟石既作，俎豆在前。
云旗飞扬，神光肃然。
当驾飚欻，来乎青圆。
言备缛礼，享兹吉蠲。
池州山
孔武仲（宋代）

水际天边尽画屏，广寒宫阙玉为城。
南来已为江山助，到此逢山眼更明。
逍遥咏
宋太宗（宋代）

知之修炼法，便是圣中人。
有象虚无境，邪缘不见真。
恒持功行益，响应甚平均。
浑然天地理，大道遍乾坤。
十日发祁阳 其二
项安世（宋代）

蟠螭结蚓走长坡，百尺苍烟出女萝。削柿徵膏怜俗薄，和泥封痏谢官多。

辉辉野日晞寒发，索索刚风起细哦。幸自本无饥渴虑，不知何事此婆娑。
次韵景瑜雨中绝句 其一
韩淲（宋代）

人家蚕麦祈晴日，城郭山川断渡时。隐几正看千佛偈，敲门谁送两篇诗。
出郭
陈造（宋代）

江县居人寒食下，少在县中多在野。
哭声不似笑声长，丽服新妆尽游者。
长郊芳草接天绿，我亦行行策罢马。
盍簪命醉岂不怀，卑官出入元无假。
偶来却胜特来好，触处春光可图画。
几日阴寒风用壮，今朝霁景天所借。
趁人胡蝶作团蜚，逐妇鸣鸠数声罢。
夭桃艳杏虽已过，郁李金沙犹未谢。
其馀红白争姱嫮，醉态啼妆各潇洒。
颦风笑露頩欲语，半吐梨花最闲雅。
游人几许健倒去，红粉谁家短墙亚。
良辰独醒还自惜，捐佩一樽独可贳。
饼盘饧箸已寒盟，故人应问花应讶。
对春长作了事痴，不念清欢本无价。
会当从公谢不敏，百罚深杯不辞把。
魏花有约待人归，秉烛酬春期后夜。
甲戌除夕
蒋廷锡（清代）

间过流光实可怜，半生狼藉旧山川。灞桥风雨留残迹，瓜步云山忆渡船。

庾信声名《枯树赋》，贾生经济《治安篇》。此情已作今宵梦，细数更筹待隔年。
曾鲁公挽辞
黄裳（宋代）

曾侍前星在玉霄，兢为元老立清朝。重游西府羁群虏，危坐东清鉴庶僚。

扰扰万缘留事业，悠悠千载想风标。传家已有蓬莱客，何患于门到寂寥。
题王觉斯画山水 其二
莫瞻菉（清代）

再睹燕山凤阙双，年年渔叟忆烟江。子陵未约君同去，谁画严滩七里泷。
古风五十九首·其三十三
李白（唐代）

北溟有巨鱼，身长数千里。
仰喷三山雪，横吞百川水。
凭陵随海运，燀赫因风起。
吾观摩天飞，九万方未已。
北山杂诗十首 其六
苏过（宋代）

西南望平原，汝水稻千顷。黄云卷𥝧稏，怀我江湖境。

扁舟五月时，泼眼菱荷净。归来逢岁恶，半臂换汤饼。

怅望云子白，悲辛残炙冷。采薇聊卒岁，雅志在箕颍。
次韵巽老
李处权（宋代）

风前竹干须料理，雨后蜗涎费扫除。
北客经过无好语，南州骚悄少安居。
雄称百万空扛鼎，功盖三分漫顾庐。
识字信为忧患始，邺侯何必万签书。
汤泉泉在法水寺后
谢薖（宋代）

乱泉如沸出湾环，馀燠犹沾野寺间。但与山僧洗尘垢，还胜涨腻在骊山。
看花回·八里庄饮杏花下
黄之隽（清代）

红粉平铺一片烟。花地花天。好寻何处开樽坐，软裀不碍枝边。

玉楼人醉否，只此堪怜。曲子悠扬度筦弦。花也嫣然。

日斜春影迷濛里，趁微风、泼到人前。罗衣飘几点，随意鲜妍。
陆务观读道书名其斋曰玉笈
曾几（宋代）

自生民以来，未有夫子盛。
六经更百代，略不睹疵病。
瞿聃书角立，亦各谈性命。
空门甚宏放，果报骇观听。
是以虽至愚，读者无不敬。
周时柱下史，设教本清静。
至今五千言，谈若鼓钟磬。
虽为二郗谄，只作二何佞。
遂令黄冠徒，冷落度晨暝。
贤哉机云孙，道眼极超胜。
杀青贝多叶，收贮腹中竟。
概然发琅函，窗白棐几净。
三家一以贯，不事颊舌竞。
吾皇汉孝文，恭己民自定。
愿君益沈涵，持以奉仁圣。
远师曹相国，下视刘子政。
长真日展苍公墓同江声用离合格
全祖望（清代）

九沙仙去后，瓣香过者希。观察真多情，偕我踏山蹊。

今日正南真，一阳气霏霏。太史多雅怀，来看朱鸟飞。

墓前磷辟邪，亦是故国仪。一枝借孤忠，星大以为依。

承闻丰狐笔，已草黄绢碑。明年速上石，长作山中辉。
睡足轩二首·其二
秦观（宋代）

长年忧患百端慵，开斥僧坊颇有功。
地撤蔽亏僧界净，人除荒有玉奁空。
青天并入挥毫里，白鸟时兴隐几中。
最是人间佳绝处，梦残风铁响丁东。
和陶渊明饮酒 其四
戴良（元代）

一鸟乘风起，逍遥天畔飞。一鸟堕泥涂，噭噭鸣声悲。

升沉亦何常，时去两无依。我昔道力浅，磬折久忘归。

迩来解其会，百念坐自衰。惟寻醉乡乐，一任壮心违。
余夙抱烟霞之癖每怀匡庐天台诸名胜心期长往
殷迈（明代）

窗外鸢鱼活泼，床头经典交加。
狉狉鹿豕篱畔，忙忙燕雀檐牙。
范参政行台两司常州成都四帖赞
岳珂（宋代）

纵之而矩不逾，斂之而锋无余。
实蕴而华敷，云烂而霞舒。
虽曰近世之书，亦足以为轩几之娱。
久而信，信而传，
其殆留而为后世之须。噫嘻石湖。
问张山人疾
李端（唐代）

先生沈病意何如，蓬艾门前客转疏。

不见领徒过绛帐，唯闻与婢削丹书。
和罗思武作子房孔明二诗见赠 其一
王庭圭（宋代）

子房夜半参黄石，手握豹韬挥八极。苍黄忽起振长流，天地风云皆动色。
减字木兰花·琵琶绝艺
苏轼（宋代）

琵琶绝艺。年纪都来十一二。拨弄么弦。未解将心指下传。主人瞋小。欲向东风先醉倒。已属君家。且更从容等待他。
三峰王耿殿丞将移陕下通理先已同袁刑部以唱
魏野（宋代）

蜀出多才信不虚，淹翔犹未佩银符。
民间惠爱应长有，马上歌银岂暂无。
休话卜邻来草泽，即看得路去蓬壶。
申湖公暇闲游地，贺监何须说鑑湖。
送乐安教谕周亦山
何希之（宋代）

独佩传家印，芹宫一线春。
居然风月意，笑却簿书尘。
溪水吾同味，檐花道固贫。
迂寒从献笑，肯与俗为邻。
雪晴
张嵲（宋代）

阳崖被积雪，照水自光辉。
乘暖时时堕，偏怜映日飞。
经行嗟境胜，去去与心违。
居者讵知此，日高犹掩扉。
拟古
孟简（唐代）

剑客不夸貌，主人知此心。但营纤毫义，肯计千万金。

勇发看鸷击，愤来听虎吟。平生贵酬德，刃敌无幽深。
巴江秋夕
释保暹（宋代）

巴水寒声去渺茫，半空云树落秋光。
离人此夜和愁宿，不听啼猿亦断肠。